楊照承議蘆雁枕屏
作者：畢士安
朝代：宋

paragraphs: 畫師不肯傳風蝶，故作枯乾逞奇絕。
清秋未合結繁陰，深戶何從灑飛雪。
雪裏鴨兒苦耐寒，眠沙枕浦白雲團，黄蘆槭槭枝葉乾。
江頭鳴雁恰飛起，恍如身到瀟湘間。
瀟相洞庭雲水隔，山路坡陁斷行客。
從來冬景畫已難，况有翎毛似崔白。
已覺冰漫稻粱少，更疑水宿溪垠窄。
生平有道付滄洲，今日床頭動行色。
屏風主人家近遠，我昔曾過潯陽縣，田蘆野雁嘗親見。
出門解榻定相逢，借我家鄉令對面。